Taꞌchó nerúgichi gawí ꞌlige rewagá,
alué Kristo Onorúgame ꞌyuga bejtégame nile.
Nabí asame nile,
Onorúgame nile.
Alué Krístoka Onorúgame si asale ꞌya bajchá rawé napuꞌlige Onorúgame taꞌchó newachi ye gawí ꞌlige rewagátiri.
ꞌYa bajchá tabilé tábiri nerule,
ꞌlige napu alué Kristo ꞌnátale,
yati neraga nerule gawí ꞌlige rewagá.
Suwábaga napu ekí nerú jena,
alué ꞌsile newá pe boꞌné ꞌnátaga.
Alué Krístoka boꞌné alawala ꞌyale ralámuli jena wijchimoba mochígame napurigá ꞌla naꞌtámala Onorúgame ꞌyuga ꞌlige napurigá tabilé eꞌyénamala chónagachi.
Alué Onorúgame naꞌtálilaká ju napurigá raꞌósali ꞌlige ꞌma sébale alé napu mochí alué ralámuli chátiri ꞌnátili ꞌnátame,
nobi alué chátiri ꞌnátaliká tabiléchigo neyúramalagó Onorúgame naꞌtálila ꞌyuga.
Jena asale bilé rió Juani anilime.
Onorúgameka júlale napurigá benírimala ralámuli.
Alué Juani benírale ralámuli churigá ko alué napu rewigáchikana nawale.
Alueka pe ruwime nile napurigá alué ralámuli ꞌla bijchígimala alué raꞌíchali alué napu rewigáchika nawale.
Tabilé Juani nile napu rewigáchika nawálige.
Alueka pe iligá benírale napurigá alué ralámuli ꞌla bijchígimala alué raꞌichálila alué napu rewigáchika nawale napu ju napurigá raꞌósali.
Alué napu rewigáchika nawale,
alué rioka ꞌla bijchígili raꞌíchame nile,
ꞌlige alué rioka aꞌpílipi rió ꞌyame nile ꞌnátili napu ju napurigá raꞌósali napurigá aꞌpílipi rió ꞌla námamala churigá ko Onorúgame.
Alueka suwábaga tábiri newale napu ekí nerú jena wijchimoba nobi ralámulika tabiléchigo machigá etélekó alué rió.
Nawale jena wijchimoba napu mochile alué ralámuli Onorúgamete rojanárigame,
nobi alué ralámulika tabilé galeme nile,
ꞌlige tabilé nirame nile.
Pe uꞌkábika ꞌla nirale,
ꞌlige suwábaga napu ekí ꞌla nirale,
alué napu ꞌla bijchígale napu Onorúgame anile,
alueka ꞌla lisensia ꞌyáleru napurigá ꞌla Onorúgame ꞌkúchila nímala alué ralámuli.
ꞌLiko alué ralámuli narele Onorúgame Alawala,
alekeri Onorúgame ꞌkúchila ju.
Tabilé alué alawá alawega oꞌchérame ju ralámuli napuꞌlige oꞌchérasa,
seꞌnú alawá nareme ju alué ralámuli ꞌma Onorúgame oyérasaká.
Ye rió napu rewagáchika nawale pe jena ochérale ꞌlige waꞌlú rió ochérale napurigá ralámuli,
ꞌlige aba jena ajtile bejtega ramué ꞌyuga,
ramueka eteru waꞌlú aꞌwaliga ochérigo napurigá Onorúgame Inolá.
Alueka tabilé tábiri resílále napu Onorúgame nejime ju,
pe biꞌlepi boꞌné nila níligame,
suwábaga napu ekí raꞌíchale asíriga ꞌla suwábaga ꞌla bijchiá nile.
Juani ꞌwe aꞌlá ruwile churigá nimio alué napu ꞌpákana rewagáchika nawámili nílige,
regá anile iwégame raꞌíchiga:
―Neka ꞌma ruyéturu ꞌemi churigá nimio ye rió.
Regá aniéturu ne:
«Alué rió napu nawámili ju,
alué rioka abéchigo najtékame ju meꞌtagá neꞌchí.
Alueka asíriga ꞌyasi bejtégame nile,
napuꞌlige ne tabilé ꞌcho ochérachi ꞌma asale.»
Alué rioka asíriga ꞌla sébali ꞌnátame ju.
Aminami ꞌwe aꞌlá semátiri ꞌnátili nejime ju.
Ramueka asíriga oꞌmaka naretu alué semátiri ꞌnátili napurigá ꞌnátame ju alué rió.
ꞌYako narétuturu nulalí Moisesi nejílala.
Onorúgame ꞌyale alué nulalí napurigá Moisésika ramué beníramala.
Jípeko abéchigo ꞌla semátiri ꞌnátili nejí Esukristo,
peba alué boꞌné ꞌsmíguru nejkuria rekó seꞌnú ꞌnátili ꞌnátame nírige,
ꞌlige aminami asíriga ꞌla bijchiá beniri ramué.
Ralámuli jemi mochígame ka pecha siné etégó alué Onorúgame,
pe iligá machiaa napu ruwile alué rió napu pe napuyépiri rió neraga nawale rewagáchika napu ju Onorúgame Inolá.
Jípeko Onorúgame si ajtí uchéchigo siné.